送則自然書記
作者：釋月磵
朝代：宋

paragraphs: 老來不寫送行語，送子不可無一句。
幾回特地費思量，有句可寫難寫意。
從上佛與祖，別無可指示。
只要息心仍息念，牆壁木偶恰相似。
驀然見得親，不負出家志。
茫茫日月去如飛，轉得眼來老已至。
當思祖道重千鈞，凜如一髮孰可寄。
釣雪磯頭瞠老眼，秋空萬里孤鴻遠。